Senegalmanat

Senegalmanat (Trichechus senegalensis) er en art i gruppen manater (Trichechus), som er sjøkyr (Sirenia). Arten er endemisk for det vestlige Afrika, der den finnes i såvel saltvann og brakkvann, som ferskvann. Som alle sjøkyr er den mest planteeter, men denne manaten har også altetende tendenser. Bløtdyr og fisk utgjør nemlig cirka 10 % av dietten. Senegalmanaten er den basale arten i gruppen med manater, mens amerikamanat (T. manatus) og amazonasmanat (T. inunguis) trolig er søsterarter.

Biologi 
Voksne senegalmanater måler i snitt cirka 266 cm og veier i snitt cirka 353 kg. Det gjør arten til den fysisk nest største blant nålevende sjøkyr. Senegalmanaten har som art status som sårbar på IUCNs rødliste, og status ble sist vurdert 18. juli 2015.

Senegalmanaten kan vandre fritt mellom ferskvann og saltvann. De ser ut til å foretrekke elvemunningsområder, hvor det er lite forstyrrelser og vannet er grunt og rolig. De kan finnes i marine habitater der det er relativt rolig vann og en kilde til ferskvann innen rekkevidde. For eksempel, i Senegal, Gambia og Guinea-Bissau, tiltrekkes senegalmanater av et stort nettverk av ferskvannssiv eller andre kilder til ernæring som finnes i marine habitater nær kysten.

Senegalmanater lever stort sett solitært, bortsett fra kuer med kalv. Manater vil imidlertid ofte hvile i mindre løse grupper på 2–10 dyr. I enkelte afrikanske land foretrekker manatene å forflytte seg sent på kvelden eller om natten og beite om natten, som for eksempel i Elfenbenskysten, mens dyrene andre steder kan både forflytte seg og beite på dagtid. Senegalmanater hviler imidlertid vanligvis om dagen, typisk i vann som er 1–2 m dypt og noen ganger midt i et vassdrag eller skjult blant mangroverøtter eller under annen egnet vegetasjon. Manater svømmer nærmest lydløst og lar seg ikke merke. Manater som lett observeres på dagtid forekommer vanligvis bare på steder der det er lite jakt.

Inndeling 

 Afrotheria
 Paenungulata
 Tethytheria
 Sirenia, sjøkyr 
 Dugongidae, dugongfamilien
 †Halitheriinae
 Dugonginae
 Dugong, dugonger
 D. dugon, dugong
 †Metaxytheriinae
 †Hydrodamalinae
 †Hydrodamalis
 †Hydrodamalis gigas, stellersjøku
 Trichechidae, manatfamilien
 †Miosireninae
 Trichechinae
 Trichechus, manater
 T. inunguis, amazonasmanat
 T. manatus, amerikamanat
 T. senegalensis, senegalmanat

Referanser

Eksterne lenker 
 

Sjøkyr